Papersnake/gushiwen huggingface dataset:
安世房中歌
佚名（两汉）

大孝备矣，休德昭明。
高张四县，乐充宫庭。
芬树羽林，云景杳冥。
金支秀华，庶旄翠旌。
七始华始，肃倡和声。
神来宴娭，庶几是听。
鬻鬻音送，细齐人情。
忽乘青玄，熙事备成。
清思眑眑，经纬冥冥。
我定历数，人告其心。
敕身齐戒，施教申申。
乃立祖庙，敬明尊亲。
大矣孝熙，四极爰轃。
王侯秉德，其邻翼翼，显明昭式。
清明鬯矣，皇帝孝德。
竟全大功，抚安四极。
海内有奸，纷乱东北。
诏抚成师，武臣承德。
行乐交逆，箫勺群慝。
肃为济哉，盖定燕国。
大海荡荡水所归，高贤愉愉民所怀。
大山崔，百卉殖。
民何贵？贵有德。
安其所，乐终产。
乐终产，世继绪。
飞龙秋，游上天。
高贤愉，乐民人。
丰草葽，女罗施。
善何如，谁能回！
大莫大，成教德；
长莫长，被无极。
雷震震，电耀耀。
明德乡，治本约。
治本约，泽弘大。
加被宠，咸相保。
德施大，世曼寿。
都荔遂芳，窅窊桂华。
孝奏天仪，若日月光。
乘玄四龙，回驰北行。
羽旄殷盛，芬哉芒芒。
孝道随世，我署文章。
冯冯翼翼，承天之则。
吾易久远，烛明四极。
慈惠所爱，美若休德。
杳杳冥冥，克绰永福。
磑磑即即，师象山则。
乌呼孝哉，案抚戎国。
蛮夷竭欢，象来致福。
兼临是爱，终无兵革。
嘉荐芳矣，告灵飨矣。
告灵既飨，德音孔臧。
惟德之臧，建侯之常。
承保天休，令问不忘。
皇皇鸿明，荡侯休德。
嘉承天和，伊乐厥福。
在乐不荒，惟民之则。
浚则师德，下民咸殖。
令问在旧，孔容翼翼。
孔容之常，承帝之明。
下民之乐，子孙保光。
承顺温良，受帝之光。
嘉荐令芳，寿考不忘。
承帝明德，师象山则。
云施称民，永受厥福。
承容之常，承帝之明。
下民安乐，受福无疆。
浣溪沙
张桂（宋代）

雨压杨花路半乾。蜂遗花粉在阑干。牡丹开尽正春寒。

懒品么弦金雁并，瘦惊双钏玉鱼宽。新愁不放翠眉间。
潜山道中晚行怀方肃之四首　有引 其二
郭之奇（明代）

逢人指点问君家，咫尺青山云半遮。落日峰西飞夕照，似浮颜色映流霞。
咏书斋
王天性（明代）

小院重瞻结搆新，僻居里外绝嚣尘。孤松欹户团青盖，远岫迎堂列翠屏。

开径种花成胜地，呼朋对酒答良辰。浮云富贵非关我，甘做山林一散人。
赞三十六祖颂
释印肃（宋代）

破头山下起清波，流注黄梅不奈何。
四度敕宣端不动，尊威妙湛灌娑婆。
题陈召外馆山水图
王恭（明代）

云木深深少四邻，绿萝青壁断行人。扁舟已是桃花水，更问仙源隔几尘。
送文宗儒知永嘉和曹时中主事韵
李东阳（明代）

永嘉地僻还依海，西到金华路复东。孤刹著山浮水上，暗潮乘夜入城中。

分封正合归贤令，述作君兼有古风。已办牛刀供小试，须知不数簿书功。
与谬栓法同行口占分水岭诗
骆罗宪（宋代）

端明遗爱在南台，百万乔松手自栽。
欲唤清风满江左，峥嵘头角且安排。
睢阳五老图
韩琦（宋代）

治道刚明老始闲，礼义曾著一朝冠。观农省岁知民瘼，退寇安邦建夏桓。

法驾六龙亲善御，吟游五老薄时寒。清名迈古今人慕，稷契馀风后学看。
石佛道间见梅二绝句
程公许（宋代）

一冬川陆尽奔驰，开尽南枝又北枝。
玉立世间法土外，子真那不笑人痴。
空碧亭 其三
陈樵（元代）

河汉纵横北斗翻，县泉激石起层澜。水流石上舒还卷，月绕楼头碎又圆。

龙火湿光生涧底，仙人倒影落人间。无边空处无边地，尽入鸥边一尺天。
次月山少监客京韵
黄庚（元代）

匹马搀春入帝京，秋深犹未问归程。
一书不及因风寄，千里空教共月明。
霄汉已随黄鹄举，家山应负白鸥盟。
便须了却封侯事，衣锦归来客亦荣。
渔家傲 晓别
贺裳（明代）

啼罢荒鸡衰雁接，荧荧寒焰窗犹黑。欲别重将酥手执，行又立，门前瘦马嘶残月。

递得金鞭红袖湿，回头已被疏林隔。独倚高楼看去辙，铃音绝，纤腰凭久雕阑热。
乐未央
胡奎（元代）

天临丹凤阙，日上翠云裘。社稷安如堵，君王百不忧。

䧿鸣宫掖曙，鸡唱禁城秋。白玉装车轴，黄金络马头。

钧天聆广乐，丹扆俨垂旒。此乐真无极，洪恩被九州。
南轩
孔平仲（宋代）

细雨纷纷不见山，卷帘烟景画图间。一池春水风吹皱，戏鸭鸣鸥作队閒。
岑公洞
冯山（宋代）

武龙南浦南，秀拔异众山。下有岩洞幽，嵌虚隐玄关。

岑公江陵来，一寓不复还。养神脱尘滓，百岁如童颜。

至今遗像存，寂寞空幢幡。老柏壮人气，清泉绕回环。

暂为物外游，偷向壶中閒。叟其静者欤，深藏厌喧烦。

或将避扰攘，甘此石穴艰。不虞身后闻，夐若高难攀。

万事皆偶尔，多在功名间。
除夕和唐人张继张佑即事四绝句
程公许（宋代）

经世无才慕管萧，风尘搔首故乡遥。
瘦藤忽梦寻梅去，袅袅寒溪独木桥。
口号十首呈程殿撰
陈造（宋代）

帝所乡关等是家，奚囊纳纳尽天葩。
西湖久待公题品，莫遣波神妒九华。
送苏贤良之任豫章
胡宿（宋代）

三道胶西策，详延俯瑞蓂。帝临宣室坐，人拱太微庭。

捷思谁加点，危言自据经。文成洛纸贵，诏下武泥馨。

起草分宫笔，监州驾屏星。心存云气阙，梦绕斧文屏。

南国标江纪，西山占地灵。槛泉通水府，窗户接岩扃。

凉月依滕阁，孤风泊孺亭。案书休犯虑，斋酒且忘形。

界道宫墙紫，规蒲禁地青。归来开院直，鳌顶架沧溟。
春草堂诗集诗句 其一
陆仁（元代）

春日迟迟，昭明有融。茀厥丰草，零露浓浓。春日载阳，休有烈光。

菶菶萋萋，零露瀼瀼。父兮母兮，怀允不忘。念其先人，经营四方。

死生契阔，我心忧伤。
已至湖尾望见西山三首
杨万里（宋代）

千里都无半点山，如何敢望有人烟。
不教远树遮栏却，芦荻生来直到天。
登县楼
李揆（宋代）

见说南楼秋气多，夜凉槐荫影婆娑。
满怀风月成辜负，奈此青州从事何。
古意
宋祁（宋代）

肆威矜逐逐，索党恣狺狺。
盗跖真知道，馀财欲汙人。
寿州十咏·狎鸥亭
宋祁（宋代）

昔人有机心，鸥鸟舞不下。
太守心异昔，寒灰与时化。
尔既不我猜，余亦无尔诈。
随波以全躯，于兹伴多暇。
挽东莱先生
邵度（宋代）

鼓箧胶庠日，公方属外艰。
抠衣天不遇，攻玉理应难。
问我好何学，逢人罕所安。
由今无拂士，孤陋人心酸。
拟咸阳怀古
徐熥（明代）

咸阳禾黍正离离，人代兴亡岂有期。废殿秋风秦剑戟，荒山夜雨汉旌旗。

茂陵空洒千行泪，渭水长流万古悲。何处登临最惆怅，乐游原上日斜时。
再用前韵为感春喜会二首酬德夫 其二
韦骧（宋代）

东风烂漫巨江南，林薄馀花十二三。隐隐游丝飞日影，娟娟戏蝶舞春酣。

独旗共爱茶芽嫩，佳境俱怜芋蔗甘。谈屑不宜虚永昼，长岐分背谩停骖。
淳祐祭海神十六首 西海位奠玉币用《润安》。
郊庙朝会歌辞（宋代）

蒲昌之泽，派引天潢。羲娥出入，浩渺微茫。盖高斯覆，犹隔封疆。

我思六合，肇正吉昌。
送何榷院之官金陵
沈说（宋代）

分司陪宰掾，赐勑带朝衔。
见说成行李，无因别去帆。
秋风石城路，夜月雨花岩。
料有惊人句，鸿边寄短函。
传言玉女 闲吟
丁白（清代）

岁序匆匆，又是清明时候。野棠花落，小院闲清昼。

芹泥润浦，燕花归来未久。暖烟微雨，似无还有。

抚景伤情，怕近云窗月牖。恨心难诉，郁怀如病酒。

倦思无聊，新句绿笺吟就。东风悄立，暗成消魂。
书近事二首
刘克庄（宋代）

坏局今犹劳圣虑，穷涂自叹失人心。
贵曾颛面居金鼎，谪尚于飞恋绣衾。
罪大□□□柳下，恩宽许卧古藤阴。
殡时惟有青蝇集，此外应无吊客临。
题王司理持平堂
王俊（宋代）

淑问皋陶晞在泮，奉公不挠幕中参。仰思弼教刑明五，深念求情法以三。

虞诩为卿宜有自，于公比德盖无惭。圄空草茂庭柯绿，行咏甘棠踵召南。
送郑寂上人南行
许浑（唐代）

儒家有释子，年少学支公。心出是非外，迹辞荣辱中。

锡寒秦岭月，杯急楚江风。离怨故园里，小秋梨叶红。
觉衰呈汪桐阳教授四首 其四
朱晞颜（宋代）

小少慕崔李，结交俱欲仙。任达日纵饮，醉袒冠裳偏。

相嗔问斗日，鲸吸供百川。谁知鸬鹚杓，近断山翁缘。

千钟愧昔守，百榼惭前贤。诗豪逊醉白，草圣讹张颠。

深杯辞百罚，一引先颓然。平生持螯手，坐觉成拘挛。

傍无骂坐客，恶语相嘲喧。又无执法吏，秉笔当樽前。

得非肠胃间，有物今飞蜒。座中发深省，年已居人先。

自怜腰膂弱，不复浮酒船。为问荷锸人，醒醉谁能全。

臣今亦知趣，差胜馋流涎。
寿朱晦翁
辛弃疾（宋代）

西风卷尽护霜筠，碧玉壶天月色新。
凤历半千开诞日，龙山重九逼佳辰。
先心坐使鬼神伏，一笑能回宇宙春。
历数唐尧千载下，如公仅有两三人。
厌原山中晓行
裘万顷（宋代）

碧鸡夜半声啁哳，唤起幽人步林樾。
秋高风露著群木，无数寒林泣明月。
松篁一径宛如画，石溜涓涓更清绝。
山巅便好结茅庐，莫待他年鬓成雪。
题元十八溪亭（亭在庐山东南五老峰下）
白居易（唐代）

怪君不喜仕，又不游州里。今日到幽居，了然知所以。

宿君石溪亭，潺湲声满耳。饮君螺杯酒，醉卧不能起。

见君五老峰，益悔居城市。爱君三男儿，始叹身无子。

余方炉峰下，结室为居士。山北与山东，往来从此始。
句
司空图（唐代）

忍事敌灾星。（以下《困学纪闻》）

物望倾心久，凶渠破胆频。（《咏房太尉》。自注：初琯

建亲王分镇天下议，明皇从之，肃宗以是疑琯，受谗废。

先是禄山见分镇诏书，附膺叹曰：“吾不得天下矣！”）

鼎饫和方济，台阶润欲平。（《纬略》）。

夜短猿悲减，风和鹊喜虚。

骅骝思故第，鹦鹉失佳人。

鲸鲵人海涸，魑魅棘林幽。

棋声花院闭，幡影石坛高。

地凉清鹤梦，林静肃僧仪。

晚妆留拜月，春睡更生香。

隔谷见鸡犬，山苗接楚田。人家寒食月，花影午时天。

（见图与人论诗，举得意者二十二联，无全什者附记于此）

官路好禽声，轩车驻晚程。南楼山最秀，北路邑偏清。

（虞乡县楼）

多病形容五十三，谁怜借笏趁朝参。（华下乞归，

见《摭言》）

十年太华无知己，只得虚中两首诗。（王禹偁云：人多

以四皓、二疏目图，惟僧虚中赠图诗云：道装汀鹤识，

春醉野人扶。言其操履检身，非傲世也。又云：

有时看御札，特地挂朝衣。言其尊戴存诚，非邀君也。

故图诗云云，言得其意趣）

看师逸迹两师宜，高适歌行李白诗。（赠z6光，

见《宣和书谱》）
望江南
张继先（宋代）

西源好，冬日雪中松。携手石坛承爱景，静观天地入清宫。恰似大茅峰。

襟袂冷，琴里意浓浓。吹月洞箫含碧玉，动人佳趣转黄钟。情绪发于中。
亨道至能对棋月下文振闻后堂歌声逃席而起
方岳（宋代）

高梧动凉吹，月色如新磨。
吾侪冰雪胸，如此良夜何。
二客信不凡，一局欲灿柯。
中庭人语寂，玉佩鸣相摩。
胜士何洒落，俗子谁讥诃。
安得玉跳脱。酌我金叵罗。
昭华不露面，独茧抽长歌。
径令郑子真，飞梦巫山阿。
公论
刘克庄（宋代）

公论无过月旦评，吾衰安敢主乡盟。
触蛮力劝休争战，猿鹤相安不怨惊。
髧彼两髦呼作友，长吾一日敬为兄。
前身定是徐无辈，延寿溪头了一生。
昉著灸数朝废吟累日继披佳会莫菲睚声亦贡七
李昉（宋代）

平生荣遇更谁如，窃位妨贤四纪余。
昔冠北门诸学士，今先南省六尚书。
演纶岂有文章称，调鼎仍惭绩效疏。
弭役销兵恨无策，退朝长是闭门居。
荀子·修身(节选)
荀子（先秦）

见善，修然愀以自存也；见不善，愀然愀以自省也；善在身，介然愀以自好也；不善在身，菑然愀以自恶也。故非我而当者，吾师也；是我而当者，吾友也；谄谀我者，吾贼也。故君子隆师而亲友，以致恶其贼；好善无厌，受谏而能诫，虽欲无进，得乎哉？小人反是，致乱，而恶人之非己也；致不肖，而欲人之贤己也；心如虎狼，行如禽兽，而又恶人之贼己也；谄谀者亲，谏诤者疏，修正为笑，至忠为贼，虽欲无灭亡，得乎哉？

以善先人者谓之教，以善和人者谓之顺；以不善先人者谓之谄，以不善和人者谓之谀。是是、非非谓之知，非是、是非谓之愚。伤良曰谗，害良曰贼。是谓是、非谓非曰直。趣舍无定谓之无常，保利弃义谓之至贼。

志意修则骄富贵，道义重则轻王公；内省而外物轻矣。传曰：“君子役物，小人役于物。”此之谓矣。身劳而心安，为之；利少而义多，为之；事乱君而通，不如事穷君而顺焉。故良农不为水旱不耕，良贾不为折阅不市，士君子不为贫穷怠乎道。

夫骥一日而千里，驽马十驾则亦及之矣。故跬步而不休，跛鳖千里；累土而不辍，丘山崇成；厌其源，开其渎，江河可竭；一进一退，一左一右，六骥不致。彼人之才性之相县也，岂若跛鳖之与六骥足哉？然而跛鳖致之，六骥不致，是无他故焉，或为之、或不为尔！道虽迩，不行不至；事虽小，不为不成。其为人也多暇日者，其出人不远矣。
挽慈圣光献皇后二首 其二
刘摰（宋代）

孝孙皇帝念终天，毁慕难留王座迁。庙谥易名尊四字，宸闱行服自三年。

宝衣鸾凤藏华殿，哀仗星辰下洛川。从此都人想游幸，无因重见九龙軿。
风花
杨万里（宋代）

海棠桃李雨中空，更著清明两日风。
风似病癫无藉在，花如中日不惺松。
身行楚峤远更远，家寄秦淮东复东。
道是残红何足惜，後来并恐没残红。
啖鲜荔枝偶咏
倪凤瀛（清代）

关山一骑走红尘，曾进唐宫奉太真。此日也将珠颗啖，休嗤余唾拾佳人。
热河三十六景诗 其二 芝径云堤
玄烨（清代）

万几少暇出丹阙，乐水乐山好难歇。避暑漠北土脉肥，访问村老寻石碣。

众云蒙古牧马场，并乏人家无枯骨。草木茂，绝蚊蝎，泉水佳，人少疾。

因而乘骑阅河隈，湾湾曲曲满林樾。测量荒野阅水平，庄田勿动树勿发。

自然天成地就势，不待人力假虚设。君不见磬锤峰，独峙山麓立其东。

又不见万壑松，偃盖重林造化同。煦妪光临承露照，青葱色转频岁丰。

游豫常思伤民力，又恐偏劳土木工。命匠先开芝径堤，随山依水揉辐齐。

司农莫动帑金费，宁拙舍巧洽群黎。边垣利刃岂可恃，荒淫无道有青史。

知警知戒勉在兹，方能示众抚遐迩。虽无峻宇有云楼，登临不解几重愁。

连岩绝涧四时景，怜我晚年宵旰忧。若使扶养留精力，同心治理再精求。

气和重农紫宸志，烽火不烟亿万秋。
太常乐章三十首其二十八皇帝南郊回御楼将索
杨亿（宋代）

应门有翼，羽卫斯陈。
山龙衮冕，律度声身。
峨峨奉璋，肃肃九宾。
清明在躬，志气如神。
水调歌头 寿枢密
佚名（宋代）

明月双溪上，胜景号金华。当年此夕，多少鸾凤杂云霞。

共拥飘飘仙伯，来作人间英杰，王谢旧名家。纶綍妙文采，帷幄富忠嘉。

圣天子，形梦寐，眷尤加。麒麟阁上，早晚丹陛听宣麻。

鼎轴无穷勋业，岁岁熏风日永，萱秀北堂花。潋滟绮筵酒，寿算等河沙。
句
徐似道（宋代）

后茁碧含藓，厥包黄带沙。
监绣
揭祐民（元代）

凤阁龙庭庆自今，羽鳞颜色组丝深。美人百巧天孙手，才士一生红女心。

愿化神蚕抽瓮茧，用将缫藉入瑶林。读书补报浑无力，渐愧临机惜寸阴。
答刘录事夜月怀湘西友人见寄
喻凫（唐代）

相逢仍朔漠，相问即波涛。江思苇花折，笛声关月高。

簿书君阅倦，章句我吟劳。竟夕空凭阁，长河漴石壕。
送王汝弼宣教
释子淳（宋代）

平生活计都消尽，锥地殊无付子孙。
撒手便辞青嶂去，翛然却返白云村。
题夏士良修篁芙蓉
陶宗仪（明代）

故人一别两年过，写寄相思恨转多。欲采芙蓉隔秋水，只闻江上竹枝歌。
沈兼签记梦
释心月（宋代）

一微尘里三千界，半刹那间八万春。
如是往来如是住，不知谁主又谁宾。
忆东溪
李元沪（清代）

浮家三十载，旧宅亦何有。徘徊松间月，知忆主人否。

采采菖蒲花，何时复入手。
秋日杂兴
李廌（宋代）

秬黍亘广隰，整整万戈矛。
旌旄乱风叶，森森疑战秋。
如闻高奴塞，将军用世侯。
胜筭应在目，愿解西顾忧。
忆王孙
谭处端（元代）

尘寰财色苦相萦。着爱浮华役此身。好悟灵源一点真。

绝贪嗔。便是逍遥到岸人。
既和宋君佳篇因取加字韵中所未用者别为十二韵
刘攽（宋代）

板筑废已久，楼居仍可嗟。敢辞才不逮，何说智无涯。

史例同新作，民谣异刺奢。栋梁虹夭矫，轩槛兽盘拿。

万室瞻华宇，千兵拥建牙。浮云生柱础，杲日透窗纱。

明灭穿林水，稠重覆堑花。长空指去鹭，过雨乱鸣蛙。

屡获诗人赋，时纡长者车。荐觞凝缥白，谐语缪壶龃。

隐吏容攀桂，终更遽及瓜。多惭双鬓雪，萧飒对文緺。
杂曲歌辞 其一 破阵乐
张说（唐代）

汉兵出顿金微，照日明光铁衣。百里火幡焰焰，千行云骑騑騑。

百踏辽河自竭，鼓噪燕山可飞。正属四方朝贺，端知万舞皇威。
游洞霄
韩松（宋代）

去城十里蔚山川，欲界仙都自古传。
一□孤掌青突兀，群峰九锁翠盘旋。
能通玄盖分精路，未数仇池小有天。
欲洗积年尘土恨，重来大涤访流泉。
郭祐之太尉试新龙团索诗
释德洪（宋代）

政和官焙雨前贡，苍璧密云盘小凤。京华谁致建溪春，睿思分小君恩重。

绿杨院落春昼永，碧砌飞花深一寸。门下宾朋还毕集，碾声惊破南窗梦。

高情爱客手自试，春雾脚萦雪花涌。聚观诗胆已开张，欲啜睡魔先震恐。

我有僧中富贵缘，此会风流真法供。定花磁盂何足道，分尝但欠纤纤捧。

七杯清风生两腋，月胁澄魂谁与共。戏将妙语敌甘寒，诗成一吊卢仝冢。
三次四言韵二首 其二
洪炎（宋代）

编贝皓齿，含朱绛唇。甄陶圆熟，琢削细匀。不笑不言，倚席以颦。

商略有此，为若而人。
如梦令
石孝友（宋代）

照水粉梅开尽。春残峭寒犹甚。秋气著人衣，斗帐玉儿生晕。那更。那更。帘外月斜风横。
记出游所见
陆游（宋代）

我行初无折简招，出门十里未觉遥。
憩装萧萧北崦寺，策蹇渺渺西村桥。
眉头那可遣愁到，舌本正要著酒浇。
寒风朝作入裘褐，荒祠暮过奠桂椒。
平郊烟敛见聚落，细路日落逢渔樵。
安得丹青王右辖，为写此段传生绡？
张思孺秘校挽诗二首 其二
文同（宋代）

人前常奉诧，张也好堂堂。处众谦和甚，居官志力强。

当时君壮健，在座我苍浪。今日翻相哭，无言问彼苍。
和王郎中题华州李中丞厅
姚合（唐代）

莲华峰下郡斋前，绕砌穿池贮瀑泉。

君到亦应闲不得，主人草圣复诗仙。
剑客
齐己（唐代）

拔剑绕残樽，歌终便出门。
西风满天雪，何处报人恩。
勇死寻常事，轻雠不足论。
翻嫌易水上，细碎动离魂。
岁夜安乐公主满月侍宴
沈佺期（唐代）

除夜子星回，天孙满月杯。咏歌麟趾合，箫管凤雏来。

岁炬常然桂，春盘预折梅。圣皇千万寿，垂晓御楼开。
鹧鸪天（和冠之韵）
赵善括（宋代）

忆昔南楼旧使君。与君携手蹑浮云。如今更到经行处，妙墨新诗得屡闻。

淮南路，楚江分。离尊相属更论文。明朝一棹人千里，多少红愁与翠颦。
御赐砥石砚歌赠石庭上人
沈堡（清代）

道人昔岁游京邸，天子召见离宫里。赋就《初春瑞雪词》，侍臣奏上龙颜喜。

拂衣归卧高云中，仍向空山食松饵。万乘南巡明圣湖，遂朝行在登丹戺。

临轩玉音何琅琅，赐来砥石砚一方。绿质无玼浮玉色，翠纹结秀生瑶光。

我闻此石出辽水，水碧为胎金作髓。温润无殊歙穴青，坚良且迈端溪紫。

只今圣主重文章，珍物通灵皆异常。已见马肝贡殊域，尤多凤味罗岩廓。

皇情祇眷此砚美，掞藻时时凭玉几。拜爵应封即墨侯，锡名且号虚中子。

石公捧砚辞京师，好磨松节临清池。奈园秘笈日勤写，颂扬帝德高巍巍。
陈总管坐上赠写竹妓二首
陈造（宋代）

此君写影道机熟，犹记涪翁诧子舟。
谁信红衣万钧笔，拟分此派嗣湖州。
临江仙·一夜东风穿绣户
苏氏（宋代）

一夜东风穿绣户，融融暖应佳时。春来何处最先知。平明堤上柳。染遍郁金枝。姊妹嬉游时节近，今朝应怨来迟。凭谁说与到家期。玉钗头上胜，留待远人归。
观音峡晓发
李应莘（清代）

春水万千程，孤篷更远征。峡云高欲落，江雨细无声。

酒逼寒威薄，香盘晓篆轻。由来看异境，不算负生平。
七月十二日入山收稻有怀纪仲霁
王炘（清代）

两寺钟声咽，山桥夕路幽。未几新落叶，已满旧溪头。

西去时将晚，东游事亦休。秋苔新月上，杂沓使人愁。
瓜步洲
童轩（明代）

青山万古色，流水一江云。远寺钟声早，迢迢月下闻。
菱溪大石
欧阳修（宋代）

新霜夜落秋水浅，有石露出寒溪垠。
苔昏土蚀禽鸟啄，出没溪水秋复春。
溪边老翁生长见，疑我来视何殷勤。
爱之远徙向幽谷，曳以三犊载两轮。
行穿城中罢市看，但惊可怪谁复珍。
荒烟野草埋没久，洗以石窦清泠泉。
朱栏绿竹相掩映，选致佳处当南轩。
南轩旁列千万峰，曾未有此奇嶙峋。
乃知异物世所少，万金争买传几人。
山河百战变陵谷，何为落彼荒溪濆。
山经地志不可究，遂令异说争纷纭。
皆云女娲初锻链，融结一气凝精纯。
仰视苍苍补其缺，染此绀碧莹且温。
或疑古者燧人氏，钻以出火为炮燔。
苟非神圣亲手迹，不尔孔窍谁雕剜。
又云汉使把汉节，西北万里穷昆仑。
行经于阗得宝玉，流入中国随河源。
沙磨水激自穿穴，所以镌凿无瑕痕。
嗟予有口莫能辩，叹息但以两手扪。
卢仝韩愈不在世，弹压百怪无雄文。
争奇斗异各取胜，遂至荒诞无根原。
天高地厚靡不有，丑好万状奚足论。
惟当扫雪席其侧，日与嘉客陈清樽。
张肃宗以诗索予作书次韵答之
陈恭尹（清代）

鸟留趾爪皆成字，凤得箫韶始集梧。劣迹敢云希世有，清音真信此时无。

何心逝水偏多韵，不定行云未可摹。天地至文原有在，莫将临仿费工夫。
飞来峰
杨蟠（宋代）

飞来天竺远，山秀已含春。
不遇名僧识，千年岂有神。
秋思
陆游（宋代）

黄落梧桐覆井床，莎根日夜泣寒螿。
老生窥镜鬓成雪，俊鹘掣韝天欲霜。
破虏谁持白羽扇？从军曾拥绿沈枪。
壮心自笑何时豁，梦遶祁连古战场。
咸阳值雨
温庭筠（唐代）

咸阳桥上雨如悬，万点空濛隔钓船。
还似洞庭春水色，晓云将入岳阳天。
菩萨蛮·庭叶翻翻秋向晚
张孝祥（宋代）

庭叶翻翻秋向晚。凉砧敲月催金剪。楼上已清寒。不堪频倚栏。
邻翁开社瓮。唤客情应重。不醉且无归。醉时归路迷。
句
王维（唐代）

自恨开迟还落早，纵横只是怨春风。
观潮
吴廷桢（清代）

阊阖长风吹海立，冯夷怒挟天吴入。层层驾浪薄秋旻，凉波如沸鱼龙泣。

海门匹练遥飞来，龛山赭山青崔嵬。罔象横冲两崖束，巨灵直擘中流开。

划然分奔吼馀怒，霆击雷轰碎天鼓。日车倾昃羲和愁，疾掩阳乌避吞吐。

倏忽奔腾万马狞，鸱夷蹴踏来窈冥。雪山摧翻鳌脊瘦，冰柱迸裂蛟涎腥。

俄闻舂岸喧云碓，旋见跳波散珠佩。惊涛荡潏天低昂，乱石匉訇山破碎。

潮头一落百丈强，迎潮之子凌苍茫。千桅乍隐鸥起没，一叶忽浮凫拍张。

目精眩转毛洒淅，我生江乡懵未识。吁嗟向若恤然惊，倒泻长江荡胸臆。

水犀强弩千雕翎，欲寻断镞扬遗灵。钓台西峙滩涨急，海天澒洞孤烟青。
惠山上巳
尤钧（清代）

看花载酒度芳辰，修褉欣逢天气新。山下管弦三月景，水边裙屐六朝人。

野桃低亚常妨帽，芳草凄迷欲当裀。莫遣韶华容易去，夜游秉烛未嫌频。
字谜诗二首
王安石（宋代）

兄弟四人两人大，一人立地三人坐。
家中更有一两口，任是凶年也得过。
山居杂诗九十首 其七
曹勋（宋代）

古斗喜妙供，溪荪种匀抽。蘸水浮翠猬，络石骈栗皱。

薿薿巧凝绿，梢梢眇含秋。相对几案间，萧然无与俦。
癸卯除夕
李英（清代）

穷愁怜此夕，秉烛坐更阑。岁月催人老，生涯浊世难。

枯肠甘淡薄，霜鬓易摧残。风木亲何在，牛衣只自寒。
游仙都
王十朋（宋代）

皇都归客过仙都，厌看西湖看鼎湖。洞接龙泓片云近，山分雁鼎一峰孤。

香清天上碧华落，音好林间青鸟呼。天遣林泉慰吾辈，不容身世老迷涂。
夏日三首·其一
张耒（宋代）

长夏江村风日清，檐牙燕雀已生成。
蝶衣晒粉花枝舞，蛛网添丝屋角晴。
落落疏帘邀月影，嘈嘈虚枕纳溪声。
久斑两鬓如霜雪，直欲樵渔过此生。
贾鹿泉屡约一出小诗代行十首
陈杰（宋代）

悃愊无华忧世深，十诗直写古人心。
也教穷谷敲推士，一识中原正大音。
凤凰台上忆吹箫（再用韵咏梅）
侯置（宋代）

浴雪精神，倚风情态，百端邀勒春还。记卓隐、溪桥日暮，驿路泥干。曾伴先生蕙帐，香细细、粉瘦琼闲。伤牢落，一夜梦回，肠断家山。

空教映溪带月，供游客无情，折满雕鞍。便忘了、明窗静几，笔研同欢。莫向高楼喷笛，花似我、蓬鬓霜斑。都休说，今夜倍觉清寒。
挽友人
李昌祺（明代）

旧说盘中隐，今为物外仙。识韩空有梦，交蔺竟无缘。

未论宗支异，还叨阀阅联。学精多士许，孝笃众人怜。

恬退忘轩冕，沉潜嗜简编。衣冠推典则，词赋擅清妍。

世历沧桑改，家臻福庆全。遗荣身自在，占胜地幽偏。

久悟浮生幻，俄随大化迁。敛裳真逝矣，易箦静萧然。

漫诧骑鲸去，那因化鹤还。菊轩棋已罢，竹馆榻仍悬。

帘捲风翻帙，窗虚雨慢弦。游山双屐在，钓濑一竿捐。

雅操超今士，高标慕昔贤。新祠应得侑，遗稿或堪传。

五桂凌霜秀，丛兰浥露鲜。年年寒食节，酾酒拜荒阡。
寄刘孝若
徐照（宋代）

难得刘夫子，生平极爱予。
有时吟好句，特地到贫居。
远别宁无恨，平安莫问书。
梦穿庭际菊，密叶过畦蔬。
贺都宪林公转任南都大司空
张吉（明代）

百年威望岭西东，浃耳铙歌沸远空。赤豹黄罴收拾后，春花秋远梦魂中。

垆锤柄授咨元老，剑履声尖切上公。夜醮三山稽北斗，逋仙遗韵菀诸宗。
质言一篇送无错
姚浚昌（清代）

高树不藏暑，火云蒸午晖。游子戒巾装，何以避炎威。

迢迢望经岁，始来雪霏霏。鸤鸠啄桑椹，驾言千里违。

贫赘难久留，此情吾已知。挥手在数日，举室同𥈭眙。

汝归堂上乐，汝去吾亲悲。悲乐境良殊，那复能挽回。

嫁女不远行，如何慰尊慈。报刘苦日短，且复聊相依。

滔滔大江水，日夕无停机。南风发庾岭，著意更相催。

海门何沆漭，狼山何崔嵬。大泽万怪多，出门慎所之。

常言六合表，壮游岂非宜。但恐明发怀，一日肠九回。

读书爱玉体，勿逐轻薄儿。天衢轶荡荡，虎豹无蹲睢。

木落江上寒，秋高鹰隼飞。望汝时登阁，念予或开扉。

予怀江湖深，汝器海山奇。荆州有豚犬，亦逐龙象驰。

耸身入阊阖，联步思杜韦。逝将从汝翁，一笑沧海湄。
王官谷
刘昂（金朝）

潜溪时照尘埃客，微雨不遮天柱峰。斜日落花人去尽，淡烟楼阁数声钟。
送庐陵宰赵村老
杨万里（宋代）

赵侯龙种秀天潢，金玉肝脾锦绣肠。
未复九人黄阁相，犹堪三字紫微郎。
饥餐兰菊枝枝月，醉洒云烟句句霜。
谁与郢民颂遗爱，老夫端欲续甘棠。
碧云洞
蒋燮（宋代）

汉室真人已驾鸿，空留洞府旧山中。
暮云凝合元非鏁，俗骨腥膻自不通。
束火杖藜深杳杳，袖椎敲石喜{降阝换音}{降阝换音}。
若为化作双飞鸟，得与郎官继此风。
发苍溪
田棨庭（清代）

十日巴东雨，山城见夕阳。墟烟围浅碧，沙岸界深黄。

梦断关河迥，天寒僰道长。招舟迷晚渡，镫火问渔庄。
夜坐偶成
胡仲参（宋代）

一字吟难稳，沉沉夜向阑。
灯明妨短梦，衣薄犯新寒。
千里家山远，三年客路难。
明朝有佳便，尺纸报平安。
七言景德寺考试院和李子仪重阳日
沈遘（宋代）

劲风疏雨深秋节，古寺重扃独坐人。菊色未开期有待，萸香欲佩使谁纫。

登高莫作西城望，把镜须怜白发新。持酒劝君休惜醉，定知归日不盈旬。
次郡太守刘朔斋秋晚谒谢朓亭小饮三首
程炎子（宋代）

掀髯一笑倚危阑，面面青山不厌看。
霜染丹枫秋色绚，日烘紫菊露痕乾。
鹊炉火慢熏龙脑，蟹眼汤新瀹凤团。
回簇绛纱城郭晚，老梅吹角雁拖寒。
过泰山下
范当世（清代）

生长海门狎江水，腹中泰岱亦峥嵘。
空馀揽辔雄心在，复此当前黛色横。
蜿蜒痴龙怀宝睡，蹒跚病马踏砂行。
嗟余即逝天高处，开阖云雷傥未惊。
白雁
顾文煜（明代）

万里西风吹羽仪，独传霜翰向南飞。
芦花映月迷清影，江水涵秋点素辉。
锦瑟夜调冰作柱，玉关晓度雪沾衣。
天涯兄弟离群久，皓首江湖犹未归。
前之十首次诗 其四
释行海（宋代）

十五游方今五十，久将孤锡挂山林。平生不作可怜色，是事但山无愧心。

陌上春回青草暖，天涯人去碧云深。满园风滚梅花雪，更有幽禽弄好音。
和黄鲁直游百花洲盘礴范文正公祠下以生存华屋处零落归山丘为韵赋十诗 其八
夏倪（宋代）

宝元乃多故，公时总戎机。胸中百万兵，要取横山归。
次清湍亭韵二首 其一
朱熹（宋代）

上下青山今白头，穿云入坞未能休。因君去觅仙洲路，却叹周南独滞留。
六忆诗
沈约（南北朝）

忆眠时。
人眠强未眠。
解罗不待劝。
就枕更须牵。
复恐傍人见。
娇羞在烛前。
逍遥堂二首
王之道（宋代）

独坐虚堂寂，烟销瓦博山。
出游鱼自乐，飞倦鸟知还。
花气清风远，槐阴白昼閒。
逍遥入诗思，落笔笑谈间。
重阳
方岳（宋代）

帽不禁吹怯酒觞，只携老砚了重阳。
黄花未抵渊明瘦，却做离骚以上香。
游古寺次朋上人韵
释绍嵩（宋代）

黄叶前朝寺，携朋上故基。
近山烟外远，芳草露中衰。
碛碛风吹面，霏霏雨散池。
旅情何许是，排闷强裁诗。
寄仲贤朝议
冯山（宋代）

仙雏曾伴学飞翻，三纪光阴一梦间。龙坂旧游今独在，凤池高梦已难攀。

衣冠每恨功名晚，风月谁兼富贵閒。契阔人情应见念，故人憔悴老巴山。
颂古一百则
释正觉（宋代）

别是非，明得丧。
应之心，指诸掌。
往来不往来，只者俱是藏。
轮王往之有功，黄帝得之冈象。
转枢机，能伎俩，
明眼衲僧无卤莽。
乐府变十九首 其九 钧州变
王世贞（明代）

富贵且莫求，贫贱且莫忧。奉君一卮酒，为君奏钧州。

钧州先王日，恩宠冠诸侯。斗大黄金玺，真人刻上头。

下令黔黎伏，上用神鬼愁。后宫五百人，一一玉搔头。

工作侔尚方，永巷儗长秋。枚马不足谭，八公日从游。

守令惕惕来，白事长叩头。御史昂昂来，旬月论为囚。

数极终有归，祻至不自谋。急风覆破樯，天火烧枯桑。

前人抽栋去，后人压空房。可怜少年子，急利好儿郎。

深宫不足居，要走高皇乡。红粉厌为土，改作估客装。

谬称平阳骑，去狎秦淮倡。秦淮欢不足，逻骑忽纵横。

旦夕长安道，冠盖郁相望。中坐中贵人，貂裘金左珰。

先收真人玺，后夺诸王章。昔日甘泉殿，千里若咫尺。

今日未央门，一叩不复得。手种桃李花，须臾变荆棘。

投书太保府，行金丞相宅。但进不复论，杳如海沈石。

四门陈刁斗，击令心肠坼。鸡犬寂无声，幸弄争逃匿。

掩泣复沈沦，洒谓众夫人。昔忝千乘主，安能縳辎轮。

谁言乃公勇，千载不复晨。但没从我去，存者他人亲。

华容慨起舞，虞姬絮前陈。急风覆破樯，畴不喂饥鳞。

天火烧空桑，女萝亦见焚。引颈各高悬，举宫向沈沦。

我欲竟此曲，罢曲涕泗涟。日月与雷霆，往往任高天。
苏幕遮 送春
杭锦（清代）

绿杨烟，红杏雨。檐溜声声，滴到伤心处。欲赋新词先意阻。

人在愁中，怕作多愁句。

燕双飞，莺对舞。如此风光，一霎成虚度。多谢游丝相绊住，还恳东皇，留得春几许。
题画
文森（明代）

石上收纶坐，垂杨拂鬓丝。閒情与幽思，不复许人知。
题襄阳邱相国绝命词后
陈德正（清代）

蝮蛇横海沈鳌极，宵旰十年坐亡国。煤山风雨悬高枝，龙髯一去攀不得。

箕尾晶晶射霄汉，骂贼舌在光如电。高皇孝皇灵有无，血泪模糊眼中见。

左携《国殇》右《山鬼》，毅魄千秋长不死。荒陵月黑魂归来，青磷照树阴飙起。
魏鹏负期醉卧戏题练裙
贾云华（宋代）

暮雨朝云少定踪，空劳神女下巫峰。
襄王自是无情绪，醉卧明月花影中。
池上
张镃（宋代）

海榴如火发高藂，空斗炎炎烈日红。
争似栀花浑是雪，净香薰透一池风。
夜读老杜星月诗二十首
苏泂（宋代）

肺胃清如洗，悠然二十诗。
月星连北斗，冰雪绕南枝。
煮壑充茶碗，烹龙送酒卮。
杜陵天上语，举世几人知。
次韵沈长官三首
苏轼（宋代）

家山何在两忘归，杯酒相逢慎勿违。
不独饭山嘲我瘦，也应糠勿怪君肥。
男婚已毕女将归，累尽身轻志莫违。
闻道山中食无肉，玉池清水自生肥。
造物知吾久念归，似怜衰病不相违。
风来震泽帆初饱，雨入松江水渐肥。
寄内及示诸子口号五首 其五
符锡（明代）

韶阳未领意先灰，果熟西园又一回。堪笑枝头争觅者，无人解向本根培。
挽李方叔
赵善𡨢（宋代）

藤崖罗迈等苍龙，踵洞寒喷江海通。几万重峰团碧色，百千级雪下青空。

尘埃世界深山北，今古是非流水东。筇杖平头天地阔，醉他白日立清风。
祷雨木栏堂四首
陈造（宋代）

绝知丰凶有数，岂必天地不仁。
鹁鸠底用缄口，晨霞徒解欺人。
思归
贺一弘（明代）

归筑山中屋，躬耕拟鹿门。稻田三涧水，茅屋数家村。

药草薰书幌，松花落酒樽。世间无限事，陇上莫来论。
中秋对月
易恒（明代）

一览清厓万里过，百年秋兴此时多。鲛童袂薄遗珠泪，织女机寒湿凤梭。

鹤语不知人是否，乌啼数问夜如何。江湖莫动鱼龙寂，应有凄凉及钓蓑。
初寒无衾买纸被以纾急作四绝 其二
赵蕃（宋代）

瑟缩从渠体尚生，不妨攲拥度天明。书生活计能消底，太息牛衣王仲卿。
沁园春 次韵林南金赋愁
陈人杰（宋代）

抚剑悲歌，纵有杜康，可能解忧。为修名不立，此身易老，古心自为，与世多尤。平子诗中，庾生赋里，满目江山无限愁。关情处，是闻鸡半夜，击楫中流。澹烟衰草连秋。听鸣鴂声声相应酬。叹霸才重耳，泥涂在楚，雄心元德，岁月依刘。梦落莼边，神游菊外，已分他年专一丘。长安道，且身如王粲，时复登楼。
蒙知府宠示秋日郡圃佳制遂侍杖屦逍遥林水间
陈与义（宋代）

一笑聊开口，千忧不上眉。
林深受风得，柏老到霜知。
小憩逢筠洞，幽寻及枳篱。
愿公勤秉烛，裁咏刺离离。
跋傅给事帖
陆游（宋代）

绍兴初，某甫成童。亲见当时士大夫相与言及国事，或裂眦爵齿，或流涕痛哭，人人自期以杀身翊戴王室，虽丑裔方张，视之蔑如也，卒能使虏消沮退缩，自遣行人请盟。

会秦丞相桧用事，掠以为功，变恢复为和戎，非复诸公初意矣。志士仁人抱愤入地者可胜数哉！今观傅给事与吕尚书遗帖，死者可作，吾谁与归？嘉定二年七月癸丑陆某谨识。
送觉空还五乳供憨公塔
阮大铖（明代）

大铖字集之，坚之之从孙也。
万历丙辰进士。
天启间，官吏科给事中，坐奄党，禁锢。
弘光登极，召拜兵部尚书，督兵江上。
乱后不知所终。
咏归晚步
陈杰（宋代）

风流顿尽万花浦，俛仰已陈双桂亭。
黄鞠华差强人意，红拒霜犹有典刑。
真情
虞俦（宋代）

魏紫姚黄次第荣，政须亲戚话真情。
楼台是处增诗兴，罗绮丛中放酒行。
下榻能留黄叔度，高斋端有谢宣城。
却怜老令卑栖甚，目送归鸿意自倾。
圭山主送兰笋寻十年前旧诗韵用以寄之 其一
韩淲（宋代）

幽兰新笋为谁来，想见山居一一栽。春日迟迟风淡淡，几番成竹几枝开。
感物
艾性夫（元代）

有山莫栽桃，有地宜种竹。
此竹岂不佳，清阴蔽茅屋。
朝有孤凤翔，暮有白鹤宿。
桃花艳春风，蜂蝶趁麄俗。
花谢不复来，相媚一饷足。
酒色财气四吟 其一
顾允成（明代）

酒不迷人人自迷，一卮一卮复一卮。可怜曲糵消人志，病多休道药难医。
六月二十八日至京
傅若金（元代）

使节违双阙，天书下百蛮。雨蒸归日路，云合去时山。

岭表兵犹动，滦阳驾未还。安边数策在，不得犯龙颜。
卞和泣玉图
郑思肖（宋代）

大璞中函天地精，卞和抱出愈分明。一番刖足一番哭，哭杀世人无眼睛。
赠顾茝塘
祖观（清代）

笑傲山林远市城，翛然物外世缘轻。绳床经案王摩诘，僧帽儒衣顾阿瑛。

满院樨香无隐尔，一池水皱不干卿。何当饱吃黄精粥，茅屋三间了此生。
春眠曲
王采薇（清代）

篁梢压户帘纹细，空色湖光著山腻。莺眠树杪弄垂丝，蝶上花山醉芳气。

琉璃隔香香暗流，薇帐梦醒闻轻钩。空阑尽昼无人影，日炙落红蔫不收。
病中自遣三首 其三
陆游（宋代）

少时揣无才，一意守贫贱。穷阎依马磨，小石写驴券。

中年更可笑，憔悴客异县。何曾得一饱，尘土空满面。

即今况已病，百衰相俱见。虽然亦自重，未忍悲秋扇。
柽师告归庐岳赠之筇杖
魏野（宋代）

瘦筇生本接西蛮，我已携来二十年。
辍赠柽师归老处，称将吟倚虎溪边。
岁暮绝句四首
晁说之（宋代）

下惠一时行己志，首阳万古振人伦。
终南不得西山号，岁暮白头空断魂。
和袭美醉中先起次韵
张贲（唐代）

何事桃源路忽迷，惟留云雨怨空闺。

仙郎共许多情调，莫遣重歌浊水泥。
呈寇公二首
蒨桃（宋代）

一曲清歌一束绫，美人犹自意嫌轻。
不知织女萤窗下，几度抛梭织得成？

风劲衣单手屡呵，幽窗轧轧度寒梭。
腊天日短不盈尺，何似妖姬一曲歌？
寄觉范长沙
陈瓘（宋代）

大士游方兴尽回，家山风月绝尘埃。
杖头多少闲田地，挑取华严入岭来。
宴玉津园江楼七首 其四
任希夷（宋代）

参天宫柏翠，布地禁花红。台沼如文囿，规摹有汴风。
胡元迈编吕仙翁传
袁说友（宋代）

工夫未达性中天，九转还丹漫费年。
至理本无多智巧，此公自费一神仙。
绝知开卷翁如在，剩欲忘言意自传。
功行世间千百亿，诸天更办笔如椽。
新作柴门戏书
陆游（宋代）

虽设常关果是麽？开门终日有谁过。
从来不省多车辙，此际真谁置爵罗。
尚许渔樵时剥啄，偶逢风月亦婆娑。
炎炎炙手须臾事，也比柴荆较几何！
同宋荔裳牧仲谭长益游宿焦山分韵 其二
周金然（清代）

振衣还濯足，信宿憩精庐。鸟雀知斋磬，蛟龙护赐书。

僧归落照下，帆出晓烟初。底事劳詹尹，江潭好卜居。
减字木兰花 春晓
王畿（明代）

轻云初晓，金鸭微醺香篆小。春睡模糊，昨夜邀欢入梦无。

远山睡就，移步香阶花影瘦。悄倚阑干，试着宫罗尚带寒。
贺雷峰新监院见公
释今无（明代）

斑髻怡怡笑口开，无边功德鼻收来。牛头八百堪担米，云盖千收亦拨灰。

且把金针藏绣带，好敲银盌闹香台。六衢赤脚同辛苦，梦到江城是几回。
句 其九
陈克（宋代）

君今向姑孰，山好江漫漫。炯如谪仙人，千载欣复还。
查城十五夜对月五首 其二
何景明（明代）

天上何所有，团团白玉盘。可怜秋半月，只是客中看。

影直朱楼午，轮高青嶂寒。美人何处共，光彩隔云端。
浣溪纱·忆龙熙臣
曾廉（清代）

欲入青山问醉翁。清湘南上一帆风。红桥花落一溪红。

祁水久成戎马路，石渠今看绮罗丛。白须人立月明中。
宿桐城驿二首 其二
刘安上（宋代）

桐溪古驿闻来久，我到梅黄雨细时。砌下流泉无复有，空馀松柏覆檐垂。
柳垂金
仲殊（宋代）

中春天气禁烟暖。馀七叶，丹蓂未卷。海岳灵辉储庆远。

降非熊，运符亨旦。宝雾香凝，非锦筵红荐。永算金尊屡满，酒里千年春烂熳。

共朱颜，镇长相见。
答陈传大见寄
张羽（明代）

鸟鸣何嘤嘤，伐木久矣缺。君子遗古风，故人心未绝。

贻我新诗章，问我间何阔。置之衣袖中，三日诵不辍。

比以琼瑶花，要以金石节。岂无蕙兰花，可以慰离别。

君怀多芳草，所思在离别。惟有皎皎心，思君如明月。
访朋山如愚尊师榆原真馆
张宇初（明代）

榆晚高堂续构成，独桥双涧步秋清。
牵篱野蔓残花影，绕户林塘过雨声。
种术圃通黄叶路，采芝人老白云扃。
诛茅拟傍朋山主，且遂茅茨话拾荆。
和赵景程提举见招
牟巘（宋代）

高标照我发星星，百尺楼边一寸茎。樽自不空如北海，客非善饮类公荣。

四筵惊起闻豪唱，五斗拚教解宿酲。何事诗筒来较晚，且容汤粥煮榆羹。
芳草长吟
邵雍（宋代）

芳草更休生，芳樽更不倾。
草如生不已，樽岂便能停。
雨后闲池生，春深小院庭。
是时帘半卷，此际酒初醒。
密密嫰方布，葺葺绿已成。
送回残照淡，引起晓寒轻。
静衬花村薄，闲装竹坞清。
溪边微水浸，原上未春耕。
莫遣香车辗，休教细马行。
籍馀无限意，望久不胜情。
台逈眉初敛。楼危眼乍明。
低低暮云碧，隐隐远山青。
翠接鸳鸯浦，萋连杨柳汀。
江潭夜帆落，海渚晚舟横。
戍壘角一弄，牧童笛数声。
沙头双鹭下，渡口乱鸿惊。
蓊郁出征地，芊绵奉使程。
远披来往路，遍绕短长亭。
苒苒秦皇墓，离离汉帝城。
荒凉故铜雀，破碎旧金陵。
雾鏁前朝事，烟昏后世名。
枯犹藏狡兔，腐亦化流萤。
纵划奚由尽，才烧又却荣。
徒能蔽京观，仍愿且升平。
梧桐花
朱仕玠（清代）

东风化鼠记桐华，别有青桐叶遍遮。欲试秋来如乳子，耽看阁外极妍花。

任他开落吴宫侧，谁把菁英上苑誇。蜂蝶不知高格调，拚教零落委泥沙。
赠笔工柳之庠
王之道（宋代）

我昔丞历阳，好笔得柳生。
维时习治久，群盗方纵横。
生售数毛颖，一一简择精。
作字可人意，为我供笔耕。
不知二十年。天下乃复平。
尔贫技不售，我因功无成。
布衫负篛笠，羸然过柴荆。
我老废读书，无意游管城。
千钱与斗米，聊尔饷此行。
归家饱妻子，一笑嘲彭亨。
减字木兰花·瑞云仙雾
元好问（金朝）

瑞云仙雾。指晓重重遮绣户。一炷清香。千尺流霞入寿觞。家门转好。从此自应长不老。来岁春风。看□西□小令公。
九日度折岭
周紫芝（宋代）

脩途苦悠悠，行迈日靡靡。间道避群凶，弛担倦行李。

重冈颇峻极，一上三十里。荆榛塞旧蹊，设险防贼轨。

凿空破狼石，猿径仅容趾。俯身视悬崖，骇汗如流水。

回首问仆夫，仓皇谋进止。邓公固忠臣，王阳真孝子。

经营能几何，蹈历乃至尔。佳晨怀故乡，绝顶步屐齿。

醉帽落清樽，浮香嚼金蕊。岁事行晏阴，四郊复多垒。

浩歌归去来，吾行且安俟。
颂古
释慧空（宋代）

庐陵米价忽相酬，巨宋山河四百州。
青草渡头韩干马，绿杨阴里载嵩牛。
重午
贝琼（元代）

北里共持菖歜酒，南翁未解木绵裘。臼波青嶂三吴地，怪雨肓风五月秋。

挥泪几时朝凤阙，招魂何处觅龙舟。海榴一点红如火，时序催人共白头。
丙午中秋
高塞（清代）

碧天如水夜初凉，三五蟾光满帝乡。何处笙歌侵晓漏，几家砧帝急秋霜。

仙台深闭金茎露，月殿高悬桂子香。独抱幽怀浑不寐，西风雁唳到虚堂。
句
魏瓘（宋代）

铁冠诗白简，藩棘聚青蝇。
夜到洛口入黄河
储光羲（唐代）

河洲多青草，朝暮增客愁。客愁惜朝暮，枉渚暂停舟。

中宵大川静，解缆逐归流。浦溆既清旷，沿洄非阻修。

登舻望落月，击汰悲新秋。倘遇乘槎客，永言星汉游。
送胡志高赴汉中兼柬方希直 其一
蜀献王（明代）

趣装何处去，驱车赴汉中。欣然游大郡，况复依方公。

问学日盗博，道德日益隆。丈夫志远大，那肯局樊笼。

他年居馆阁，步武接夔龙。
蔡观察贻余禅衣成夜坐诗寄谢
高攀龙（明代）

长林寒风厚，斗室霜气侵。珍重故人惠，有衣亦可衾。

中夜每起坐，春温解重阴。明月入我户，流光照鸣琴。

念彼世中人，异调难同音。顿使羔裘贤，难执遵路襟。

思君三叹息，付之一悲吟。万感既刊落，一息自深深。

乃知人心妙，昼夜当温寻。感君衣被意，示我禅定心。

获此领中珠，不啻腰缠金。欲悉此中元，何时来盍簪。
昌化道中
余本愚（清代）

流水忽然断，板桥何处寻。滩边觅渔艇，日午渡烟浔。

芋叶有荷意，溪云无雨心。桑塍行渐没，归路万山深。
边方春兴
高骈（唐代）

草色青青柳色浓，玉壶倾酒满金钟。
笙歌嘹亮随风去，知尽关山第几重。
次韵寄叶进卿
陈造（宋代）

回车记我君能贤，席门忽下凫背仙。
参辰相避徒自惜，但有妙语邦人传。
阿戎齿录虽牵联，陆沈父书如缚禅。
题凤不寘嵇喜下，杀鸡容羞季路前。
才名放君一头出，高山可仰井用汲。
小儿弄笔不及嗔，顾捐郑璞收和璧。
作十日饮当有时，岸花水芝皆可诗。
祗忧老气不复振，挑大国楚提偏师。
洛阳桥三首
刘克庄（宋代）

面跨虚空趾没潮，长鲸吹浪莫漂摇。
向来徒病川难涉，今日方知海可桥。
雨后十小绝以一雨洗残暑万家生早凉为韵 其十
章甫（宋代）

交情易翻覆，世态多炎凉。倦游将何之，可乐唯醉乡。
代景大夫舟自五屯所至永安州之作 其九
屈大均（明代）

炊烟寒不起，日出翠峰明。万木垂猿影，千岩应鸟声。

石多滩子苦，舟小野人轻。饥渴惭徒御，凄凉此一行。
野江为舒国裳父作
郑善夫（明代）

徐稚藏身在，南州卧不妨。经年歌白石，乘月下沧浪。

江抱洪都府，堂开辋口庄。蓝田种有玉，磻水钓惟璜。

会见蛟龙起，俄惊鹳鹤翔。无由相高志，把赠芰荷裳。
力学
林希逸（宋代）

力学求心苦未安，蓬窗赖得小盘桓。醉知叉手矜持易，过似科头点检难。

静定工夫忙里试，和平气象怒中看。亨涂失脚人何限，始信颜回乐一箪。
送刘允叔主簿归山中
高翥（宋代）

浮利浮名挽不来，故山归去恰春回。
马兰旋摘和菘煮。枸杞新生傍菊栽。
庭树夜留山鸟宿，洞门早为野支开。
明年我亦天台寺，相伴芒鞋蹋古苔。
八月二十四日同审知登塔山用审知前载九日留
赵蕃（宋代）

郊原莽莽吹黄埃，余暑已去若复来。
昨宵一雨为苏洗，晓兴坐复飞崔嵬。
平生诗盟有徐孺，笔力可挽狂澜回。
要明两眼费双脚，作计似我何疏哉。
兹游只欠王子在，见说归书一纸开。
追随正复听君乐，流浪如我空增哀。
吾邦此山颇高绝，泛菊况堪临季月。
要当相与一杯酒，只恐因之又成别。
题玄和师仙药室
杨衡（唐代）

山边萧寂室，石掩浮云扃。绕室微有路，松烟深冥冥。

入松汲寒水，对鹤问仙经。石几香未尽，水花风欲零。

何年去华表，几度穷苍冥。却顾宦游子，眇如霜中萤。
登凌歊台
罗邺（唐代）

高台今日竟长闲，因想兴亡自惨颜。四海已归新雨露，

六朝空认旧江山。槎翘独鸟沙汀畔，风递连墙雪浪间。

好是轮蹄来往便，谁人不向此跻攀。
送夤上人归道场山
释智圆（宋代）

行行携锡别，幽景到山分。
残雪经春在，疏钟度水闻。
松深生晚吹，潭静照闲云。
岩阁重开讲，清香入夜焚。
国马足
陆居仁（元代）

国马足，吉行五十辔如沃。
天马足，一日千里更神速。
国马天闲饱刍粟，太行盐车天马哭。
和朱元晦九曲櫂歌
欧阳光祖（宋代）

仙掌峰边仙浴堂，泉声戛戛漱琳琅。
流从六曲滩头去，犹带落花风里香。
上巳日六安放舟作
张际亮（清代）

南方春早北方迟，渐近中原气候宜。柳色一湾风暖后，桃花三月燕来时。

人同逸少非无感，地奉咎繇尚有祠。怀古难寻觞咏乐，芳辰坐惜片帆驰。
过无锡寄沈知县
项安世（宋代）

同时月殿气如虹，各自天涯影似蓬。
半世弟兄才一识，二年州县忽重逢。
湘山饱听灵妃瑟，锡水新弹单父桐。
剩有江湖不归话，回船相就却从容。
赠归元公
刘体仁（明代）

归生声名满天地，词倒峡流腹经笥。看山不计沽酒钱，对客转喉多触忌。

口虽生花家屡空，黄金不肯谒王公。萧骚星鬓对尊酒，乌丝挥洒蜡炬红。

岁暮一舟浮震泽，第二泉边我蹑屐。相逢大笑把君衣，枫楸丹黄霜烟白。

令君好客如临邛，狂谈高咏争为工。深杯如泻三山海，泛君舌上青芙蓉。

文采风流有先后，君家太仆如北斗。一时潦倒何足云，星日光芒自不朽。

君今潦倒知者谁，真成历落复嵚崎。寒波捩柁情无极，清颍藏名理钓丝。
赋得月饼得甜字五言八韵
吴敦常（清代）

三百茶团外，佳名饼肆添。时光逢月满，风味话秋甜。

捣面疑舂兔，蒸酥俨炙蟾。圆裁轮影细，高叠塔形尖。

裹到红绫煖，修成玉斧铦。屑霏琼碎杵，粉腻镜开奁。

偶为登盘擘，非同破璧占。霓裳歌听罢，绮席好频拈。
桂丛十章
霍韬（明代）

桂之树，春雨秋露。饱浥雨露，根硕既固。浩浩昊天，永锡雨露。

桂之蟠，石侧流泉。泉流涓涓，桂蟠桓桓。显允君子，匪也矢永谖。

桂之根，白石齿齿。水流桂根，绵流石髓。蟠哉桂，永千万祀。

桂之植，白石凿凿。石膏桂滋，石肤桂肌。蟠哉桂，永千万祀。

桂之蕃，倚天扫云。云飞自北，云飞自南。匪北匪南，悠悠我心。

蟠哉桂，永千万春。

桂之枝，白露零零，铁干玲玲。白露秋春，于千万年。

蟠哉桂，永千万年。

桂之叶，则翠且老。桐乌于飞，亦集以傲。吁嗟乎，桐千万年。

吁嗟乎，桂千万年。维是桐桂，永矢忘年。

桂之华，寒天之馨。桐乌于飞，亦集斯鸣。显允君子，亦听鸟鸣。

维此鸟鸣，觏此花馨。胡然而遭也，百千万龄。

桂之实，亦坚既好。累累壮垂，露雨之冒。匪也竹猗，匪也桃夭。

君子是宴，以傲天锡难老。

桂之丛，醇气醲钟，和气融冲。不于尔物之隆，而于尔孕族之隆。

浩浩昊天，惟尔宗是崇。尔宗是崇，载亦令终。后昆是崇，桂之丛。

天锡尔令德，裕后无穷。
毛君宝秘校将出京示予诗因以答之
梅尧臣（宋代）

古城踏成谷，不见人马踪。
古人岂不行，旧迹岂不重。
从何求故步，往返自憧憧。
观君百篇诗，善画人形容。
毫发无不似，落笔任横纵。
曷如握明镜，物物目所逢。
赠以东南归，掷去手中筇。
送上方亮老
释净端（宋代）

何故无心恋霅溪，鄣南风景白云齐。有人若问宗门事，水自东流日自西。
溪庵放言十首
刘克庄（宋代）

拟拉陶潜入社，不消王翰卜邻。
有梦通华胥国，无德薰晋鄙人。
之上虞道中作
苏泂（宋代）

东关白塔何由见，异日曾惊堠子频。
千顷波涛风雨里，夜深孤载一愁人。
题川船出峡图
道原法师（明代）

瞿塘险为三峡门，两岸束急洪涛奔。
十丈江船万斛力，一篙失势原无根。
前船才过后船出，蜀商来往无虚日。
君不见人间行路难，咫尺风波永相失。
七夕斗酒堂食瓜
贡良（清代）

西风消息近天涯，卧看银河影半斜。良夜几人同对月，虚堂斗酒尚为家。

豫因避暑多栽竹，偶为消閒学种瓜。秋一江南凉露重，墙阴开遍女儿花。
摸鱼子
庄棫（清代）

盼春回、者番风信，柳枝新绿初吐。飞来几处红襟燕，恣拂向人帘户。

闲记取。可解识、雕梁旧日曾栖处。呢喃絮语。惹叶底蜂围，花间蝶扰，好景有谁主。

阑干外，丝雨轻笼幂雾。牢愁岑寂谁诉。嬉游那用湔裙约，春色满园关住。

君莫误。只一例、沾泥渍水同尘土。斜阳远树。正回首凭阑，伤心无限，冥冥暮云度。
重题小舫，赠周从事，兼戏微之
白居易（唐代）

细篷青篾织鱼鳞，小眼红窗衬麹尘。阔狭才容从事座，

高低恰称使君身。舞筵须拣腰轻女，仙棹难胜骨重人。

不似镜湖廉使出，高樯大艑闹惊春。
和高季迪怀云林草堂原韵
惠衮（清代）

青邱閟阁想当年，风雨相望怅各天。云木清癯堪入画，草堂枯寂似逃禅。

诗篇不落金元后，人物宜居魏晋前。笠泽淞江饶胜友，烟波时泛米家船。
送碧云庵主归江西
释居简（宋代）

碧云独擅香城胜，近与唐朝处士邻。旧出山来空蕙帐，今回首去厌京尘。

菊荒尚有霜前馥，荼老宁无雨后新。劳苦玉泓清浅了，解嘲怨鹤断猿嗔。
赠陈千户致仕
潘希曾（明代）

少年投笔伟功成，顿悟邯郸梦里荣。何似伏波誇矍铄，却教薏苡误平生。
和之美讽古二首
司马光（宋代）

海客久藏机，鸥知人未知。
如何毫末利，管鲍亦相欺。
和如庵 其五
张孝祥（宋代）

道人受偈自然灯，笔底光芒夜夜腾。诗成十手不供写，凿齿敢对弥天僧。
次韵吴僧魁一山十绝 其十
方回（元代）

高安僧宝姚圆至，盐水谁其成酱冰。莫为猢狲打筋斗，回头不记读书灯。
和元卿二首 其一
慕容彦逢（宋代）

水根山脚最荒凉，子隐颓祠足感伤。廊庑倾颠春草绿，门庭寂静野花香。

闻之自可成酸鼻，见此如何不断肠。追想旧踪徒怅望，淡烟浅露忽斜阳。
同施教授东濠看荷花和韵二首 其一
韩淲（宋代）

行云吹尽没纤痕，涌月浮空到碧澜。濠上更看荷花发，夜凉无计凭栏干。
虎丘山楼即目
叶永年（清代）

阖闾城南桑满枝，阖闾城西柳丝丝。一百五日雨过候，二十四番春尽时。

花妥真娘曾入梦，月明山鬼亦题诗。何妨索取银瓶酒，一醉前山短薄祠。
桂隐纪咏四十八首 其三 北园
张镃（宋代）

地势本居中，因湖别南北。三十六计中，吾今计为得。
次韵子瞻和渊明饮酒二十首
苏辙（宋代）

南方有贫士，狂怪如病风。
垢面发如葆，自污屠酒中，
导我引河水，上与昆仑通。
长箭挽不尽，不中无尤弓。
舶趠风
苏轼（宋代）

三旬已过黄梅雨，万里初来舶趠风。
几处萦回度山曲，一时清驶满江东。
惊飘蔌蔌先秋叶，唤醒昏昏嗜睡翁。
欲作兰台快哉赋，却嫌分别问雌雄。
暑中杂兴
胡仲弓（宋代）

俚谓革华乌脚鬼，吾尊毛颖黑头公。
举华作传何为者，颖则万世辞文工。
挟瑟歌
陆龟蒙（唐代）

挟瑟为君抚，君嫌声太古。寥寥倚浪系，eP々沈湘语。

赖有秋风知，清泠吹玉柱。
题徐熙风牡丹二首 其二 白花
范成大（宋代）

寒入仙裙粟玉肌，舞馀全不耐风吹。从教旅拒春无力，细看腰支袅袅时。
超然居士得得问道於宝峰祥祥师且欲归歌长篇
释正觉（宋代）

门门通彻长安道，信手拈来还恰好。
脚跟踏著赵州关，丈六金身一茎草。
我初相会个中人，法法圆通见怀抱。
杖屦追随来道场，不学痴禅事关扫。
青山白云一径通，行行鸟道谁寻讨。
宝峰师是马馰儿，相得而今情不早。
吸尽西江居士庞，唤回竖指俱胝老。
泥牛力耕空劫春，木人捧出形山宝。
罢捋虎须归去来，荆棘林中任起倒，
午日丽天光杲杲。
九斗坛
程俱（宋代）

万族同一垢，齐州集微尘。高灵不来下，厌此浊恶薰。

从来筑坛处，往往清无邻。腥膻远人迹，庶或来仙真。

兹坛峙幽绝，尚有古制存。龟图布八隅，彷佛数兑坤。

黄冠道中寒，寓址今祇园。游人蹑其上，未觉大象尊。

空令恨聃史，不使群聋奔。盖公虽未见，岂乏栾与垣。
十五砺二首 其二
郑思肖（宋代）

王畿三辅地，谁信捲风沙。南货北填市，北人南住家。

乱招城聚虎，毒入土生蛇。说著未来事，战争宁有涯。
调笑令·眷恋
秦观（宋代）

眷恋。西湖岸。湖面楼台侵云汉。阿溪本是飞琼伴。风月朱扉斜掩。谢郎巧思诗裁翦。能动芳怀幽怨。
咏汉金釭
唐庆云（清代）

玩此黄金釭，我怀感古昔。飞燕来赵家，姊妹并殊色。

联翩入昭阳，同侍君王侧。昭仪宠更深，宫舍竞华饰。

铜沓白玉阶，翠羽绿熊席。壁带为列钱，二等圜一尺。

团圞似月明，中嵌蓝田璧。汉宫既为烬，耕夫破荆棘。

得此一规铜，尚是西京迹。莫问仓琅门，春燕不相识。
邵公济求泰定山房十诗 其五 采薇洞
苏籀（宋代）

以心为形役，徇人失天真。蕨薇与杞荑，求仁始得仁。
柳闳展如子瞻甥也其才德甚美有意于学故以桃
黄庭坚（宋代）

圣学鲁东家，恭惟同出自。
乘流去本远，遂有作书肆。
日中驾肩来，薄晚常掉臂。
徒嚣终无赢，归矣求己事。
题增城进士单有明清白传家巷
梁文奎（宋代）

清如增江水，白如白石山。
羡尔清白人，栖迟山水门。
至清不可淆，至白不可淫。
传子复传孙，一心如一辙。
山同今古色，水同今古流。
载阅清白卷，山水两悠悠。
满江红 呜鹤余音卷一
云阳子（元代）

竖起空拳，休着相、秤＊是铁。敢承当时要，丈夫刚烈。古佛拈花微微笑，今时几个齐腰雪。叹杜鹃、啼得血流枝，谁知切。哑人梦，难分别。耳聋汉，偏解说。有孤峰顶上，木人饶舌。鸟乌噪猿啼谈不二，松风涧水真玄泄。这机关打破看寒空，家家月。
正元（一作元日，一作元正）
许浑（唐代）

高揭鸡竿辟帝阍，祥风微暖瑞云屯。千官共削奸臣迹，

万国初衔圣主恩。宫殿雪华齐紫阁，关河春色到青门。

华夷一轨人方泰，莫学论兵误至尊。
范文正问医帖赞
岳珂（宋代）

元气在天，日星系焉。
骨骾在身，四体恃焉。
王国之干，公实似焉。
有炜翰墨，抑其细焉。
是书之传，自尹氏焉。
历年虽多，人争毖焉。
彼名家者，众或弃焉。
胁肩夏畦，亦何利焉。
诸官诗成因书二韵于后
蒋堂（宋代）

一派西园曲水声，水边终日会冠缨。
几多诗笔无停缀，不似当年有罚觥。
新安铺三首
孔武仲（宋代）

薄云斜日乱山川，投得荒亭晚息肩。
地僻谁知藏好景，庭前花数折金钱。
送李邠州
范祖禹（宋代）

文昌冠剑辍名卿，书殿丹青得老成。
晓日旌旗熊虎动，秋郊组练雪霜明。
邠郊风教农桑国，秦帝山河屏翰城。
竹马儿童应借问，使君揽辔旧澄清。
又泛西溪诗十首 其二
刘跂（宋代）

溪头青草弄春柔，一带花开动客愁。贪看波中锦纹石，不知船已过芳洲。
秋日潘述自长城至霅上与昼公、汤评事游集累日…以寄之
皎然（唐代）

离念非前期，秋风忽已至。 ——潘述

芸黄众芳晚，摇荡居人思。 ——皎然

白霜凄以积，高梧飒而坠。 ——汤衡

悠然越山川，复此恨离异。 ——潘述

时景易迁谢，欢□难兼遂。 ——皎然

惜分缓回舟，怀遥企归驷。 ——汤衡

休浣情自高，来思日云未。 ——潘述
丁卯新正纪怀四首
陆文圭（元代）

土润耕牛不受鞭，风和花鸟各忻然。
老人独记兵戈日，自后升平五十年。
边游
项斯（唐代）

古镇门前去，长安路在东。天寒明堠火，日晚裂旗风。

塞馆皆无事，儒装亦有弓。防秋故乡卒，暂喜语音同。
赠吴思道
曹勋（宋代）

某也极连蹇，世缘牵喧卑。
久困戎烬间，方与鞍马辞。
得奉宫观禄，遽失糟糠妻。
泪零繐帷风，春惨中梱悲。
生理正落莫，幽思难平治。
公来黟歙遥，率孤再拜之。
慰藉累年别，叹息私门衰。
而公颜渥丹，绿鬓白发稀。
顿换神气妙，密验刀圭奇。
内典禅悦深，外丹日月迟。
阴功粹雅度，方为世所师。
永怀我先君，与公深相知。
辱以执友契，肯顾贱子微。
贱子感诲言，於兹老锄犁。
瓯窭祝场圃，翕张防寒饥。
时时躬远郊，一一得自怡。
次第教三子，令谙田亩为。
老钝依颓檐，忘言随四时。
幸会道此乐，秋风遽言归。
尚有一瓣香，原奉钟吕期。
题曹编修茅山揽秀图四首 其四
胡俨（明代）

风生岩壑度松声，百尺楼头月正明。万物忘来心似水，白云何事独关情。
邀李西涯游城西寺
萧显（明代）

晓日联镳出帝州，西园名胜共君游。看花已觉今非昨，观稼还君岁有秋。

果杂冰盘高树下，酒分磁瓮小桥头。投壶对奕心俱适，忘却人间别有愁。
宿斋太一宫即事五首
宋庠（宋代）

碧篠珍丛北户阴，时时天籁著风琴。
体中痴黠何须判，一夜甘为洛客吟。
读赵君家谱感十六朝衣冠文物之盛为赋
聂琚（明代）

乾坤毕竟属昌陵，夹马先惊紫气腾。汴水九龙临大统，吴山七叶绍中兴。

庆云瑞日君臣际，甘露祥风海岱清。三百年馀深德泽，生灵草木尽光荣。
宣州杂诗二十首
梅尧臣（宋代）

北客多怀北，庖羊举玉碗。
吾乡虽处远，佳味颇相宜。
沙水马蹄鳖，雪天牛尾狸。
寄言京国下，能有几人知。
渔者
贯休（唐代）

风恶波狂身似闲，满头霜雪背青山。

相逢略问家何在，回指芦花满舍间。
送吴生往东宁
谢声鹤（清代）

吴生手携一囊书，步行别我九鲤湖。嗟哉吴生何好游，扁舟欲上红毛楼。

君不闻厦门七更到澎口，天风喷潮如雷吼。幽灵秘怪争呈奇，撑持银屋满江走。

柁师到此亦改颜，阳侯弄舟如跳丸。侧柁欹帆入鹿耳，舟人始得庆平安。

吴生胡为亦踏此，问之不答祗长叹。吴生吴生不须叹，世途何处不波澜。
赠举书记归云丘
范成大（宋代）

青山面目想依依，水石风林入梦思。
白发苍颜心故在，只如当日看山时。
同雪公游千顶纪事十首 其六
释函可（明代）

几度登山不到顶，此回到顶畏登山。九州细碎烟尘里，万里虚无指点间。

云在极低那可踏，天虽至近竟难攀。急须携手下山去，纵对仙人无好颜。
题郭主簿模摩诘本辋川图卷 其十八 辛夷坞
杨敬德（元代）

迎春发苍柯，映日在琼萼。欣欣各自私，先开还早落。
泸州使君岩在城南一里深三丈有泉出其左音中
陆游（宋代）

云间刁斗过边州，沙际丘亭舣客舟。
涨水方忧三峡嶮，短筇犹客两岩游。
蛟龙矫矫拏云起，琴筑泠泠绕榻流。
未死人生谁料得，会来携客试茶瓯。
月夜渡沂水
韩是升（清代）

仆夫催晓发，驰逐声辚辚。出门不一里，已到沂水滨。

四鼓月未落，水面如铺银。水月一色白，天宇无纤尘。

确{石荦}水底石，踯躅车下轮。人力费推挽，马足犹逡巡。

及兹感行役，不如乐暮春。举头见明月，曾照狂歌人。
秋日出游戏作
陆游（宋代）

箬帽蓑衣自道宜，不论晴雨著无时。
半醒半醉人争看，是圣是凡谁得知？
再游八关
陈与义（宋代）

古镇易为客，了身一篮舆。
贪游八关寺，忘却子公书。
青青天气肃，澹澹春意初。
东风经古池，满面生纡余。
卯申缚壮士，人世信少娱。
时来照兹水，点检鬓与须。
日暮登古原，微白见远墟。
念我遂初赋，徘徊月生裾。
悠悠不同抱，悄悄就归途。
曾宣干谓余貌似诚斋杨公作此报之
项安世（宋代）

客来唤我似诚斋，始晤行藏合打乖。
虽负江湖真格律，且赢土木伪形骸。
生来仕宦无多日，老去徉狂只少谐。
莫怪今朝欢喜极，被人题个好先牌。
郭君建挽诗
李弥逊（宋代）

蔼蔼声华万耳闻，可凭诗礼大於门。
浮云终负三馀学，流水难於九逝魂。
朝有青衿怀旧德，室惟黄卷富诸昆。
生平不对论文酒，空使清铅比泪痕。
复次放鱼前韵答赵承议陈教授
苏轼（宋代）

扰扰万生同大块，枪榆不羡培风背。
青丘已吞云梦芥，黄河复缭天门带。
长讥韩子隘且陋，一饱鲸鱼何足脍。
东坡也是可怜人，披抉泥沙收细碎。
逝将归修八节滩，又欲往钓七里濑。
正似此鱼逃网中，未与造物游数外。
且将新句调二子，湖上秋高风月会。
为君更唤木肠儿，却扣两舷歌小海。
感村晚泊有怀
周密（宋代）

短航桥外泊，暮霭湿荷衣。风正千帆上，溪虚一鸟飞。

潦黄山雨过，烧绿野春归。欲寄新诗句，东风雁影稀。